DA Den Europæiske Unions Tidende C 183/18

Uddrag af afgørelsen vedrørende Glitnir Banki hf. i henhold til Europa-Parlamentets og Rådets direktiv 2001/24/EF af 4. april 2001 om sanering og likvidation af kreditinstitutter

2009/C 183/09

OPFORDRING TIL ANMELDELSE AF FORDRINGER — ANGIVNE FRISTER SKAL OVERHOLDES

Glitnir banki hf., reg.-nr. 550500-3530, med officielt hovedsæde Kirkjusandur 2, 105 Reykjavík, Island, men for øjeblikket med adressen Sóltún 26, 105 Reykjavík, har fået godkendt en betalingsstandsning indtil den 13. november 2009 ved dom afsagt af underretten i Reykjavík. Underretten i Reykjavík udnævnte den 12. maj 2009 et likvidationsråd for banken, som bl.a. skal behandle fordringer, der gøres gældende over for banken under betalingsstandsningen og derefter, når likvidationsproceduren er indledt.

Banken har drevet følgende filialer og kontorer:

en filial i Det Forenede Kongerige: Glitnir Bank London Branch, seneste registrerede adresse: 41 Lothbury, London EC2R 7HF, England

en filial i Canada: Glitnir Bank Canadian Branch, seneste registrerede adresse: 1718 Argyle Street, Suite 810, Halifax, Nova Scotia B3J 3N6, Canada

et repræsentationskontor i Kina, seneste registrerede adresse: Rm 802A, Citigroup Tower, 33 Hua Yuan Shi Qiao Road, Shanghai 200120, Folkerepublikken Kina.

Referencedatoen er den 15. november 2008. Datoen for påbegyndelse af behandlingen af fordringer baseres på ikrafttrædelse af lov nr. 44/2009 og er den 22. april 2009.

Alle parter, som ønsker at gøre fordringer af enhver art eller andre krav gældende over for Glitnir banki hf. eller aktiver, som kontrolleres af banken, herunder privilegerede krav og krav med tinglig sikkerhed, opfordres hermed til at anmelde deres krav til bankens likvidationsråd senest seks måneder efter den første offentliggørelse af denne meddelelse den 26. maj 2009, dvs. sidste frist for anmeldelse af krav er den 26. november 2009. Krav anmeldes pr. brev til bankens likvidationsråd på Sóltún 26, 105 Reykjavík, Island; indholdet skal være i overensstemmelse med instrukserne i artikel 117, stk. 2 og 3, i lov nr. 21/1991 om konkurs mv. Kreditorerne angiver fordringers status pr. 22. april 2009.

Fordringer i udenlandsk valuta anmeldes i den pågældende valuta. Kreditorer fra en stat, der er medlem af Det Europæiske Økonomiske Samarbejdsområde eller Den Europæiske Frihandelssammenslutning, kan anmelde fordringer på et af den pågældende stats sprog. Sådanne anmeldte fordringer ledsages af en islandsk oversættelse; fordringer kan anmeldes på engelsk uden ledsagende oversættelse. Andre kreditorer anmelder deres fordringer på islandsk eller engelsk.

Anmeldes fordringer ikke inden ovennævnte frist, anses de for at være uden retsvirkning, jf. artikel 118 i lov nr. 21/1991 om konkurs mv., jf. dog undtagelserne i bestemmelsens punkt 1-6.

Det gentages specifikt, at når kreditorer anmelder fordringer, formodes de at have godkendt, at de pågældende fordringer ikke længere er omfattet af bestemmelserne om datafortrolighed (bankhemmelighed).

Der afholdes et møde for kreditorer torsdag, den 17. december 2009, kl. 10.00 på Hilton Hotel Nordica, Suðurlandsbraut 2, 108 Reykjavík. Parter, som har anmeldt fordringer mod banken, har ret til at deltage i mødet. På mødet behandles listen over anmeldte fordringer og likvidationsrådets afgørelse, hvis den foreligger. Parter, som har anmeldt fordringer mod banken, får adgang til en liste over anmeldte fordringer senest en uge inden ovennævnte møde.

Yderligere oplysninger om anmeldelse og behandling af fordringer offentliggøres på bankens netsted: http://www.glitnirbank.com